Document ID: 31993R1005

ΚΑΝΟΝΙΣΜΟΣ (ΕΟΚ) αριθ. 1005/93 ΤΗΣ ΕΠΙΤΡΟΠΗΣ της 28ης Απριλίου 1993 για μεταβατικά μέτρα όσον αφορά την κατανομή των ποσοστώσεων στον τομέα του καπνού για τη συγκομιδή 1993 στην Ελλάδα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2075/92 του Συμβουλίου της 30ής Ιουνίου 1992 περί κοινής οργανώσεως της αγοράς στον τομέα του ακατέργαστου καπνού (1), και ιδίως το άρθρο 27,
Εκτιμώντας:
ότι το άρθρο 9 του κανονισμού (ΕΟΚ) αριθ. 2075/92 καθιέρωσε καθεστώς ποσοστώσεων για τις διάφορες ομάδες ποικιλιών καπνού- ότι οι διαθέσιμες ποσότητες ανά ομάδα ποικιλιών έχουν κατανεμηθεί μεταξύ των κρατών μελών από τον κανονισμό (ΕΟΚ) αριθ. 2076/92 του Συμβουλίου της 30ής Ιουνίου 1992 για τον καθορισμό των πριμοδοτήσεων για τον καπνό σε φύλλα κατά ομάδα καπνού καθώς και των κατωφλίων εγγυήσεως που κατανέμονται κατά ομάδα ποικιλιών και κατά κράτος μέλος (2)-
ότι ο κανονισμός (ΕΟΚ) αριθ. 3477/92 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 648/93 (4), θέσπισε τις λεπτομέρειες εφαρμογής του καθεστώτος των ποσοστώσεων για τις συγκομιδές 1993 και 1994- ότι για ορισμένες ομάδες ποικιλιών φαίνεται ότι θα παραμείνουν διαθέσιμες ποσότητες των ποσοστώσεων στην Ελλάδα μετά την κατανομή των ποσοτήτων τις οποίες δικαιούνται οι δικαιούχοι- ότι, αντίθετα, η ποσότητα για την ομάδα ποικιλιών flue-cured είναι δυνατόν να αποδειχθεί ανεπαρκής- ότι από την ανεπάρκεια αυτή μπορεί να εξασθενίσουν τα προγράμματα αναδιαρθρώσεως που εγκρίθηκαν πριν από την 1η Ιανουαρίου 1992 αλλά δεν έχουν πραγματοποιηθεί ακόμη κατά την ημερομηνία αυτή-
ότι, σε εφαρμογή του άρθρου 27 του κανονισμού (ΕΟΚ) αριθ. 2075/92, πρέπει να επιτραπεί στην Ελλάδα, μεταβατικώς, και μόνο για τη συγκομιδή 1993 να προβεί σε μεταφορά των ποσοτήτων των ποσοστώσεων αυτών που θα παραμείνουν διαθέσιμες μετά την περάτωση της κατανομής, σύμφωνα με τις διατάξεις του άρθρου 9 του κανονισμού (ΕΟΚ) αριθ. 3477/92 προς την ομάδα ποικιλιών flue-cured-
ότι η αύξηση της ποσοστώσεως για μια ομάδα ποικιλιών μετά από τη μεταφορά αυτή δεν πρέπει να συνεπάγεται συμπληρωματικές δαπάνες για το ΕΓΤΠΕ-
ότι ο παρών κανονισμός πρέπει να εφαρμοσθεί από την ημερομηνία που καθορίζεται στο άρθρο 9 του κανονισμού (ΕΟΚ) αριθ. 3477/92 για την κατανομή των ποσοστώσεων-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Καπνού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για τη συγκομιδή 1993 επιτρέπεται στην Ελλάδα να μεταφέρει τις ποσότητες κατωφλίου καπνού που παραμένουν διαθέσιμες μετά την κατανομή των ποσοστώσεων σύμφωνα με το άρθρο 9 του κανονισμού (ΕΟΚ) αριθ. 3477/92, προς την ομάδα ποικιλιών flue-cured. Οι συμπληρωματικές ποσότητες που δίδονται στην ομάδα ποικιλιών flue-cured κατανέμονται στους παραγωγούς ή στις ομάδες παραγωγών που έχουν ενταχθεί πριν από την 1η Ιανουαρίου 1992 σε εγκεκριμένο πρόγραμμα αναδιαρθρώσεως προς τον καπνό flue-cured, το οποίο εφαρμόστηκε μετά την ημερομηνία αυτή.
2. Οι ποσότητες που αναφέρονται στην παράγραφο 1 περιορίζονται σε 200 τόνους κατερίνης, 600 τόνους light air-cured και 200 τόνους sun-cured.
3. Με την επιφύλαξη της παραγράφου 4, η μείωση κατά έναν τόνο της ποσότητας κατωφλίου μιας ομάδας ποικιλιών αντιστοιχεί σε αύξηση κατά έναν τόνο για την ομάδα ποικιλιών flue-cured.
4. Η αύξηση της ποσότητας κατωφλίου της ομάδας των ποικιλιών flue-cured δεν δύναται να υπερβεί την ποσότητα για την οποία προκύπτει για το ΕΓΤΠΕ δαπάνη ίση με τη μείωση των δαπανών που θα προέλθει από την ελάττωση της ποσότητας κατωφλίου για τις άλλες ομάδες ποικιλιών.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 31 Μαρτίου 1993.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Απριλίου 1993.

Labels: 18
17
6